26th Ionawr 2017

|  |  |
| --- | --- |
| **Teitl y Papur** | Adroddiad Diweddaru'r Adran Gyllid – 2016-17 |
| **Cyfeirnod y Papur:** | NRW B B 7.17 |
| **Paratowyd y Papur gan:** | Rob Bell – Pennaeth Cyllid  Andrea Morgan – Rheolwr Cyllid Busnes |
| **Noddir y Papur gan:** | Kevin Ingram – Cyfarwyddwr Gweithredol Cyllid a Gwasanaethau Corfforaethol |

|  |  |
| --- | --- |
| **Diben y Papur:** | **Craffu a Phenderfynu** |
| **Argymhellion:** | Craffu ar y sefyllfa ariannol ar gyfer 2016-17 fel yr oedd ar 31 Rhagfyr 2016.  Cymeradwyo ardollau arbennig, cyfraddau draenio a phraeseptau'r Ardaloedd Draenio Mewnol ar gyfer 2017-18.  Nodi'r eitemau a anfonwyd at Lywodraeth Cymru i'w cymeradwyo ers cyfarfod diwethaf y Bwrdd. |

|  |  |
| --- | --- |
| **Effaith:** Noder - efallai nad yw pob pennawd yn berthnasol i'r pwnc | **Edrych ar y tymor hir:**  Mae'r papur hwn yn canolbwyntio ar y flwyddyn ariannol gyfredol, ac mae rheoli cyllid yn effeithiol yn elfen bwysig wrth gynllunio ar gyfer y tymor hir.  **Mabwysiadu dull integredig:**  **Cynnwys amrywiaeth o'r boblogaeth:**  **Gweithio mewn modd cydweithrediadol:**  **Atal problemau rhag digwydd:**  Mae'r papur hwn yn amlygu'r camau sy'n cael eu cymryd i liniaru ar ostyngiadau i'n cyllid yn y dyfodol. |

**Pwnc**

1. Mae'r papur hwn yn darparu diweddariad am sefyllfa ariannol ddiweddaraf CNC fel yr oedd ar 31 Rhagfyr 2016 a manylion o gymeradwyaethau ariannol gan Lywodraeth Cymru.
2. Gofynnir i'r Bwrdd gymeradwyo argymhellion Grŵp (Bwrdd) Ymgynghori Rheoli Perygl Llifogydd, a ystyriodd ardollau arbennig, cyfraddau draenio a phraeseptau'r Ardaloedd Draenio Mewnol ar gyfer 2017-18.

**Cefndir**

1. Mae perfformiad ariannol yn y flwyddyn gyfredol yn symud yn ei flaen yn dda, gydag incwm ar y blaen i'r gyllideb, a phroffil gwario ychydig y tu ôl i'r gyllideb.
2. Yn unol â'n hegwyddorion cyllidebu, rydym wedi ymgymryd ag adolygiad o gyllidebau yn ystod y trydydd chwarter. Caiff canlyniadau'r adolygiad hwn eu cyflwyno i'r Tîm Gweithredol ym mis Chwefror 2017 i'w cymeradwyo ac i gyfarfod nesaf y Bwrdd.

**Asesiad**

**Adroddiad ariannol ar gyfer y flwyddyn hyd yma**

1. Gweler crynodeb o'r perfformiad ariannol fel yr oedd ar ddiwedd mis Rhagfyr 2016 yn **Atodiad A**. Mae hyn yn cael ei fesur yn erbyn y Gyllideb Ddiwygiedig y cytunwyd arni gan y Tîm Gweithredol a'r Bwrdd yn yr Adolygiad Canol Blwyddyn.
2. Mae'r sefyllfa ariannol gyffredinol ar ddiwedd mis Rhagfyr yn gadarnhaol. Mae incwm yn parhau o flaen y Gyllideb Ddiwygiedig. Mae gwariant ar ei hôl hi o ran proffil, nad yw’n anarferol ar gyfer adeg hon y flwyddyn.
3. Mae incwm o flaen y proffil o 0.6% (neu £0.9 miliwn). Rydym yn disgwyl i incwm ffioedd fod yn unol â'r Gyllideb, ac mae ein hincwm masnachol ychydig o flaen y proffil.
4. Mae gwariant yn 3.8% (neu £4.7 miliwn) o dan y proffil. Mae gwariant o dan y Gyllideb yn bennaf oherwydd amseru a chyfleoedd i wneud arbedion pellach y flwyddyn ariannol hon. Mae rhywfaint o'r effaith amseru yn ymwneud â'r ddeddfwriaeth newydd a'r blaenoriaethau cyfrifoldeb y gwnaethom dderbyn hysbysiad am gyllid ychwanegol ar eu cyfer gan Lywodraeth Cymru ym mis Mawrth 2016. Rydym wedi gofyn i gyfarwyddiaethau ganolbwyntio ar y cyllidebau hynny yn ystod y chwarter olaf.

**Rhagolwg y Flwyddyn Lawn**

1. Rydym wrthi'n cwblhau adolygiad ymyrraeth isel o ganlyniadau diwedd y flwyddyn yn erbyn y gyllideb yn ystod mis Rhagfyr a mis Ionawr, gan ganolbwyntio ar feysydd o risg a llithriad. Caiff canlyniadau'r adolygiad eu hadrodd i'r Tîm Gweithredol ym mis Chwefror 2017 ac yna yng nghyfarfod y Bwrdd ym mis Mawrth 2017.
2. Rydym yn edrych ar gyfleoedd i wneud arbedion yn ystod y flwyddyn ariannol hon i fwyhau ein sefyllfa cario cyllid drosodd i gyfrannu at gyllido'r pwysau yn 2017-18, y bernir eu bod yn fwy o flaenoriaeth.
3. Mae'r broses Gwerthuso Swyddi yn dirwyn i ben ac ar hyn o bryd rydym yn gyfforddus bod gennym ddigon o arian wrth gefn i dalu am unrhyw oblygiadau ariannol yn y flwyddyn ariannol gyfredol. Mae'n debygol y bydd elfen ad-dalu'r broses Gwerthuso Swyddi yn cael ei thalu yn y flwyddyn ariannol nesaf ac, o ganlyniad, bydd angen i'r cyllid a neilltuwyd eleni gael ei symud ymlaen i'r flwyddyn ariannol nesaf.

**Ardaloedd Draenio Mewnol**

1. Bu’r Grŵp (Bwrdd) Ymgynghori Rheoli Perygl Llifogydd yn cyfarfod ar 4ydd Ionawr gan ystyried y cynigion ar gyfer gosod ardollau arbennig, cyfraddau draenio a phraeseptau ac mae'n argymell bod y Bwrdd yn cymeradwyo'r cynigion. Gweler y papur yr ystyriodd y Grŵp yn **Atodiad B**.
2. Yn gryno, argymhellir cynnal praeseptau ar £279k (fel yn 2016-17) tra bo newid bach o ran ardollau arbennig (£1,154k i £1,156k) a chyfraddau draenio (£143k i £150k).

**Cymeradwyaethau ariannol gan Lywodraeth Cymru**

1. Mae'r eitemau canlynol wedi cael cymeradwyaeth ariannol gan Lywodraeth Cymru ers cyfarfod diwethaf y Bwrdd. Mae'r rhain yn ymwneud ag iawndaliadau'r rhaglen Adfer Tyniadau Dŵr Cynaliadwy oherwydd colled ariannol yn sgil newid trwyddedau. Mae'r costau hyn wedi eu hariannu trwy Daliadau'r Uned Effeithiau Amgylcheddol a godwyd mewn blynyddoedd ariannol blaenorol fel taliad ychwanegol ar drwyddedau tynnu dŵr cwmnïau nad ydynt yn gwmnïau dŵr. Cafwyd 5 iawndal a oedd yn gyfanswm o £717,000 ac fe’u cymeradwywyd ar 29ain Tachwedd 2016.

**Argymhellion**

1. Craffu ar y sefyllfa ariannol ar gyfer 2016-17 fel yr oedd ar 31 Rhagfyr 2016.
2. Cymeradwyo ardollau arbennig, cyfraddau draenio a phraeseptau'r Ardaloedd Draenio Mewnol ar gyfer 2017-18.
3. Nodi'r eitemau a anfonwyd at Lywodraeth Cymru i'w cymeradwyo ers cyfarfod diwethaf y Bwrdd.

**Risgiau Allweddol (a Chyfleoedd)**

1. Rhestrir y risgiau a chyfleoedd allweddol rydym yn ymwybodol ohonynt yn **Atodiad A**. Rydym yn bwriadu cario cyllid ymlaen o 2016-17 i helpu i gyllido'r pwysau yn 2017-18.

**Goblygiadau Ariannol**

1. Mae'r papur hwn ynglŷn â sefyllfa ariannol a pherfformiad Cyfoeth Naturiol Cymru. Nid oes unrhyw oblygiadau ariannol ychwanegol yn codi, ar wahân i'r amser a dreuliwyd yn gwneud gwaith rheoli ariannol Cyfoeth Naturiol Cymru a chreu'r adroddiad hwn.

**Asesiad o’r Effaith ar Gydraddoldeb**

1. Dim angen.

**Atodiadau**

Atodiad A – Adroddiad Perfformiad Ariannol ar gyfer mis Rhagfyr 2016

Atodiad B – Cynigion ariannu Ardaloedd Draenio Mewnol ar gyfer 2017-18